অপ্রত্যাশিত যৌনকর্ম নিয়ে চন্দনের আরেকটি গল্প ‘নিজের দিকে দেখি’। মেধাবী মাস্টার্স পরীক্ষার্থী সেঁজুতির সঙ্গে ব্যাংকার চয়নের কেবল বিয়ে হয়। সমস্ত আনুষ্ঠানিকতা হবে পরীক্ষার পর। দুজন দুজায়গায় থাকে। বিশেষ আবেগের বশবর্তী হয়ে তাদের একবার মাত্র শারীরিক মিলনেই সেঁজুতি সন্তানসম্ভবা হয়। ফলে সেঁজুতির সব সুখ-স্বপ্ন ভেঙে পড়ার উপক্রম। সে মাস্টার্সে প্রথম শ্রেণিতে প্রথম হবে, বড় ডিগ্রি নেবে, যাবতীয় আনুষ্ঠানিকতা শেষে স্বামীর ঘরে উঠবে। স্বপ্ন বাস্তবায়নের লক্ষ্যে সে সিদ্ধান্ত নেয় অ্যাবরশন করবে। স্বামী চয়ন ও মা রাজি নয়। বহু হিসাব-নিকাশ শেষে সেঁজুতি সিদ্ধান্ত নেয়, ‘সে মা হবে এবং চয়নকে ডিভোর্স দেবে।’ (পৃ ১৯৬) প্রতীয়মান হয়, আমাদের নারীসমাজের ইচ্ছাপূরণ ও ব্যক্তিত্বের বিকাশে চন্দন আনোয়ার বেশ যত্নবান।